Упершыню без усялякіх ваганняў сцвярджаецца, што першы мінскі касцёл быў пабудаваны з дрэва на Траецкай гары ў 1390 г., у невялікай гістарычнай запісцы невядомага аўтара, якая была створана ў 1840-я гг. і захоўваецца ў архіўным фондзе Мінскай рымска-каталіцкай кансісторыі ў Нацыянальным гістарычным архіве Беларусі [3]. Але гэтыя паданні не пацвярджаюцца пісьмовымі крыніцамі. На самой справе, як высветліў вядомы польскі даследчык Ежы Ахманьскі ў сваёй грунтоўнай працы, прысвечанай гісторыі Віленскага біскупства, першая каталіцкая святыня ў Мінску была фундавана вялікім князем ВКЛ Жыгімонтам Старым у 1508 г. або каля 1508 г. [4]. Гэты першы драўляны касцёл быў пабудаваны на Траецкай гары, што знаходзілася на левым беразе Свіслачы. Дарэчы, гэтая частка горада лічылася адной з самых старажытных і ў першай палове XVII ст. называлася “Старым Горадам”, а першы фарны касцёл у некаторых дакументах згадваецца як Траецка-Мінскі.